

KORRALDUS

**Osaühingule Dekoli OÜ** **vee erikasutusloa andmine**

**1. ASJAOLUD**

Dekoli OÜ (Äriregistri kood 10069369) (edaspidi *Taotleja*) esitas 21.06.2016 kirjaga nr 63/V Keskkonnaametile vee erikasutusloa taotluse laevade regulaarseks ohtlike ainetega lastimiseks ja lossimiseks. Taotlus saabus ja registreeriti Keskkonnaametis 21.06.2016 nr 14-6/16/560. Taotleja soovib lastimis- ja lossimistöid läbi viia Vene-Balti sadamas, Aadressil: Kopli 103, 11712 Tallinn.

Veeseaduse § 8 lg 2 p 10 kohaselt on vee erikasutusluba vajalik muuhulgas juhul, kui toimub laeva regulaarne ohtlike ainetega või tuulega lenduvate puistekaupadega lastimine ja lossimine. Veeseaduse § 9 lg-st 5 tulenevalt annab vee erikasutusloa Keskkonnaamet. Keskkonnaamet hindas esitatud andmeid vastavalt keskkonnaministri 26.03.2002 määrusele nr 18 “Vee erikasutusloa ja ajutise vee erikasutusloa andmise, muutmise ja kehtetuks tunnistamise kord, loa taotlemiseks vajalike materjalide loetelu ja loa vormid”(edaspidi *määrus nr 18*) ning need vastavad nimetatud määruses esitatud nõuetele.

**1.1 Tähelepanekud**

Keskkonnaamet on andnud Taotlejale vee erikasutusloa L.VV/320508 laevade regulaarseks puistekaupadega naftasaadustega lastimiseks ja lossimiseks Vene-Balti sadamas kehtivusega kuni 22.09.2016. Kuna loa kehtivuse aeg lõpeb, kuid ettevõttel on kavas töödega jätkata on esitatud taotlus uue vee erikasutusloa saamiseks. Võrreldes kehtivas vee-erikasutusloas fikseeritud tegevustega ei ole toimunud tehnoloogilisi muudatusi lastimis- ja lossimistööde osas.

**2. KAALUTLUSED VEE ERIKASUTUSLOA ANDMISEL**

Vastavalt HMS § 56 lg-le 3 tuleb kaalutlusõiguse alusel antud haldusakti põhjenduses märkida kaalutlused, millest haldusorgan on haldusakti andmisel lähtunud. Keskkonnaamet teeb vee erikasutusloa andmise otsuse lähtudes taotluses esitatud informatsioonist ning vee kasutamist ja kaitset sätestavatest õigusaktidest.

**2.1 Taotluse avalikustamine ja seisukohtade ärakuulamine**

Veeseaduse § 91 lg 1 kohaselt avaldab vee erikasutusloa andja vee erikasutusloa taotluse saamisest alates 21 päeva jooksul pärast vee erikasutusloa taotluse menetlusse võtmist sellekohase teate ametlikus väljaandes Ametlikud Teadaanded. Teade vee erikasutusloa taotlemise kohta avalikustati 27.06.2016 tähtaegselt. Ettepanekuid ja vastuväiteid loa taotluse avalikustamise käigus ei laekunud.

**2.2 Keskkonnamõju hindamise vajalikkuse kaalumine**

Tulenevalt veeseaduse § 9 lg-st 7 peab vee erikasutusloa andja esitatud taotluse alusel tegema otsuse keskkonnamõju hindamise (edaspidi *KMH*) algatamise või algatamata jätmise kohta. Keskkonnamõju hindamise ja keskkonnajuhtimissüsteemi seaduse (edaspidi *KeHJS*) § 11 lg-te 3 ja 4 kohaselt on KMH kohustuslik KeHJS § 6 lg-e 1 tegevuste korral. KeHJS § 6 lg-s 2 nimetatud tegevuste korral tuleb kaaluda KMH algatamist või algatamata jätmist lisades otsusele KeHJS § 6 lg-e 3 kohase eelhindamise tulemused. KeHJS § 6 lg-e 2 loetelu on § 6 lg-e 4 alusel täpsustatud Vabariigi Valitsuse 29. 08. 2005 määrusega nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ (edaspidi *määrus 224*).

Taotleja taotleb vee erikasutusluba laevade regulaarseks naftasaadustega lastimiseks ja lossimiseks. Taotleja poolt kavandatav tegevus ei kuulu KeHJS § 6 lg-e 1 ega ka määruse 224 loendisse, mistõttu tulenevalt KeHJS § 3, § 6, § 11 lg-st 3 ja 4 ja määruse 224 alusel ei ole antud juhul keskkonnamõju hindamise algatamine kohustuslik, samuti ei ole vajalik eelhindamine ning keskkonnamõju hindamise vajalikkuse kaalumine vee erikasutusloa andmise korral.

**2.3 Vee erikasutuse mõju hindamine**

Esitatud taotlusest nähtub, et naftasaaduste terminal asub Vene-Balti sadama territooriumil, kus toimub ka vagunite ja tankerite lastimine ja lossimine. Esitatud materjalide põhjal selgub, et Taotleja kasutab lastimis- ja lossimistöödel tänapäeva nõuetele vastavaid mehhanisme. Torutranspordiga kaile saabuvad vedelad naftasaadused pumbatakse läbi stenderite ja survevoolikute tankerisse. Tankerid pukseeritakse kaide äärde. Naftakaide laadimissõlmed on ehitatud vastavalt Teede ja sideministri 28.08.2005.a. Määrusele nr 106 „ Nõuded kemikaali hoiukohale, peale-maha- ja ümberlaadimiskohale ning teistele kemikaali käitlemiseks vajalikele ehitistele sadamas, autoterminalis, raudteejaamas ja lennujaamas ning erinõuded ammooniumnitraadi käitlemisele“.

Taotleja soovib lastida ja lossida masuuti ja diislikütust mahuga kuni 1,5 miljonit tonni aastas. Naftasaaduste lastimine ja lossimine toimub personali pideva järelevalve all, kaioperaatori tegevust jälgitakse videokontroll süsteemi abil. Sadama akvatooriumi veekeskkonna puhtuse tagamiseks on kontsernis moodustatud ettevõte OÜ BLRT EKO. Ettevõttel on olemas kaks NMS tüüpi korjelaevad mahtuvusega kuni 14 tonni akvatooriumi puhastamiseks nii naftasaadustest kui ka prahist. Lastimis- ja lossimistööde piirkonna sademevesi kogutakse eraldi asuva sademevee süsteemi kaudu kail paiknevasse kogumispaaki ja pumbatakse sealt edasi sadama territooriumil asuvasse lokaalsesse sademevee puhastisse.

Eelpool kirjeldatud kaupade lastimisel ja lossimisel ning seadmete kasutamisel on tegevusega kaasnevate avariiolukordade esinemine ja negatiivne mõju ümbruskonnale ebatõenäoline. Töökorras tehnika kasutamisel ei ole tõenäoline õlireostuse tekkimine ja seeläbi ümbritseva maastiku ja vee kahjustamine. Avarii korral on maksimaalse laadimiskiiruse korral võimalik ca 1 min jooksul sulgeda torujuhe, laadimisstender või voolik nii terminalis asuvast laadimisoperatsioonide juhtimiskeskusest kui ka koha peal. Sadam on varustatud reostuse lokaliseerimiseks ja likvideerimiseks vajalike tehniliste vahenditega, arvestades sadama suurust, osutatavaid sadamateenuseid, käideldavaid kaupu ja sadama asukohta.

Kavandatavate tööde võimalikus mõjupiirkonnas puuduvad olulise tähtsusega kalade koelmualad, mistõttu ei ole tõenäoline oluline mõju kalastikule. Tegemist on tiheasustusalaga ning ammu tegutseva sadamaga, kus puuduvad rannalindude pesitsuspaigad, seetõttu puudub mõju linnustikule. Kuna tööde piirkonnas ja lähiümbruses puudub Natura 2000 ala ei avalda lastimis- ja lossimistööd mõju Natura 2000 alale. Samuti ei ole ette näha olulist mõju ümbritsevale keskkonnale, s.h merepõhjaelustikule, kalastikule ja linnustikule, kui töid tehakse vastavalt vee erikasutusloas kehtestatud nõuetele.

Keskkonnainspektsioonist saadud andmetel ja Keskkonnaametile teadaolevalt ei ole Taotleja poolt seni läbiviidud lastimis- ja lossimistööd sadamas viimase viie aasta jooksul negatiivset mõju veekeskkonnale põhjustanud. Keskkonnaameti hinnangul jääb lastimis- ja lossimistööde mõju lokaalseks ega ohusta veekeskkonda. Tulenevalt eeltoodust puudub vajadus vee erikasutuse aegse ja -järgse seire teostamiseks.

**2.4 Vee erikasutusloa eelnõu avalikustamine ja seisukohtade ärakuulamine**

Vastavalt haldusmenetluse seaduse (edaspidi *HMS*) § 48 lg-le 1 tuleb õigusakti eelnõu koos seletuskirjaga avalikkusele tutvumiseks välja panna, tagades avalikkusele nimetatud dokumentidega tutvumise võimaluse vähemalt kuni ettepanekute ja vastuväidete esitamise tähtaja lõpuni. Vastavalt HMS § 49 lg-e 2 ei või ettepanekute ja vastuväidete esitamiseks tähtaeg olla lühem kui kaks nädalat väljapaneku algusest arvates. Keskkonnaamet teavitas vee erikasutusloa andmise eelnõu valmimisest ametlikus väljaandes Ametlikud Teadaanded …08.2016 ning edastas eelnõu vastavalt HMS § 49 lg-le 3 ka taotluse esitajale. Eelnõuga oli võimalik tutvuda kahe nädala jooksul alates teate ilmumisest Ametlikes.

**3. OTSUS**

Tulenevalt eeltoodust ja lähtudes veeseaduse § 8 lg 2 p-st 10, määruse nr 18 §-dest 5 ja 11, Dekoli OÜ (Äriregistri kood 10069369) taotlusest, Keskkonnaameti peadirektori 19.07.2016 käskkirjast nr 1-1/16/289 ja korralduses esitatud kaalutlustest **otsustan:**

**1. jätta keskkonnamõju hindamine algatamata;**

**2. anda Dekoil OÜ tähtajatu vee erikasutusluba nr L.VV/328229 laevade regulaarseks naftasaadustega (masuut ja diislikütus) lastimiseks ja lossimiseks suletud süsteemide kaudu mahus kuni 1,5 miljonit tonni aastas.**

Vastavalt veeseaduse § 9 lg 2 p-dele 9 ja 11 ning tulenevalt Taotleja taotluses esitatud andmetest kehtestatakse vee erikasutusloas tööde minimaalsema negatiivse keskkonnamõju saavutamiseks järgmised meetmed ja tingimused:

1) Lastimine ja lossimine toimub suletud süsteemis kail viibiva operatiivpersonali pideva järelevalve all.  
2) Peab olema tagatud lastimis- ja lossimistöödeks kasutatavate seadmete perioodiline ja nõuetekohane hooldus.  
3) Kaioperaatori tegevust jälgitakse videokontrolli süsteemi abil.

4) Lastimisel ja lossimisel kasutatakse suletud mehhanisme ehk laadimisvarred ja laadimisvoolikud.  
5) Tagatakse laadimisseadmete tehniline korrasolek ning perioodilised kontrollkatsetused.

6) Tagatakse lastimis- ja lossimisseadme avarii korral tööde viivitamatu peatamine.  
7) Lastimis- ja lossimistööde lõppedes tagatakse kasutatud torujuhtmete ja teiste laadimiseks kasutatud seadmete täielik tühjendamine.

**4.TÄIENDAV TEAVE**

1) Puistekaupade lastimisel ja lossimisel juhtunud avariidest, mille käigus on puistekaubad või muud ohtlikud ained (õli, nafta jne) sattunud vette tuleb koheselt teavitada Keskkonnaametit. Teadaandes tuleb ära märkida nii puistekauba kui ka ohtliku aine liik ja ligikaudne kogus.

2 ) Tööde käigus tekkivatest muudatustest informeerida Keskkonnaametit koheselt.

Vastavalt veeseaduse § 9 lg 101 p-le 3 on Keskkonnaametil õigus muuta vee erikasutusloa nõudeid, kui vee erikasutusloaga määratud tegevusest tulenev keskkonnamõju võib põhjustada kahjulikke keskkonnamuutusi.

Haldusakti on võimalik vaidlustada 30 päeva jooksul teatavaks tegemisest, esitades vaide haldusakti andjale haldusmenetluse seaduses sätestatud korras või kaebuse Tallinna Halduskohtusse halduskohtumenetluse seadustikus sätestatud korras.